Kanne 8.4.2020 – Euroopan komissio v. Tanskan kuningaskunta

(Asia C-159/20)

(2020/C 201/27)

Oikeudenkäyntikieli: tanska

Asianosaiset

Kantaja: Euroopan komissio (asiamiehet: M. Konstantinidis, I. Naglis ja U. Nielsen)

Vastaaja: Tanskan kuningaskunta

Vaatimukset

Kantaja vaatii, että unionin tuomioistuin

— toteaa, että Tanska ei ole noudattanut maataloustuotteiden ja elintarvikkeiden laatujärjestelmistä annetun asetuksen (EU) No 1151/2012 (1) 13 artiklan mukaisia velvoitteitaan, koska se ei ole estänyt tai velvoittanut tanskalaisia meijereitä lopettamaan käyttämästä nimitystä Feta sellaista juustoa varten, joka ei ole komission asetuksessa (EY) N:o 1829/2002 (2) säädetyn tuote-eritelmän mukainen

— toteaa, että Tanska ei ole noudattanut SEU 4 artiklan 3 kohtaa tarkasteltuna yhdessä asetuksen (EU) N:o 1151/2012 1 artiklan 1 kohdan ja 4 artiklan kanssa, koska se on antanut tanskalaisten meijerien valmistaa ja myydä Fetan jäljitelmiä

— velvoittaa Tanskan kuningaskunnan korvaamaan oikeudenkäyntikulut.

Oikeudelliset perusteet ja pääasialliset perustelut

Komissio väittää, että Tanskan viranomaiset eivät ole noudattaneet laatujärjestelmistä annetun asetuksen mukaisia velvoitteitaan, koska ne ovat antaneet tanskalaisten yritysten käyttää lainvastaisesti nimitystä Feta Tanskassa valmistetussa juustossa.

Komissio toteaa erityisesti, että nimitystä Feta käytetään Tanskassa laatujärjestelmistä annetun asetuksen vastaisesti ja että tämän vuoksi kyseisen jäsenvaltion on toteutettava tarvittavat hallinnolliset ja oikeudelliset toimenpiteet kyseisen käytännön estämiseksi tai lopettamiseksi. Koska Tanska kieltäytyy noudattamasta edellä mainittua lainsäädäntöä, komissio katsoo, että Tanska ei ole noudattanut laatujärjestelmistä annetun asetuksen 13 artiklan 3 kohdan mukaisia velvoitteitaan, minkä vuoksi se on toiminut unionin oikeuden vastaisesti.

Kun Tanska on sallinut sen, että tanskalaiset meijerit valmistavat ja myyvät Fetan jäljitelmiä, se on myös rikkonut SEU 4 artiklan 3 kohtaa tarkasteltuna yhdessä asetuksen (EU) N:o 1151/2012 1 artiklan 1 kohdan ja 4 artiklan kanssa, koska se on vaarantanut Euroopan unionin tavoitteiden saavuttamisen, kun on kyse reilun kilpailun varmistamisesta viljelijöille ja tuottajille, joiden maataloustuotteilla ja elintarvikkeilla on lisäarvoa tuovia ominaispiirteitä ja ominaisuuksia, maantieteelliseen alueeseen yhteydessä olevien tuotteiden tuottajien auttamisesta saamaan kunnollinen korvaus tuotteidensa laadusta sekä yhdenmukaisen suojan varmistamisesta nimille teollis- ja tekijänoikeudellisena suojana unionin alueella.

Komissio katsoo myös, että Tanska heikentää unionin asemaa kansainvälisissä neuvotteluissa, joilla pyritään varmistamaan unionin laatujärjestelmien suoja, ja loukkaa SEU 4 artiklan 3 kohdassa määrättyä vilpittömän yhteistyön periaatetta, koska se ei estä tai lopeta rekisteröityyn suojattuun alkuperänimitykseen liittyvien oikeuksien loukkaamista, joka tapahtuu, kun tanskalaiset maidontuottajat vievät väärennettyä juustoa Euroopan unionista kolmansiin maihin.

(1) Maataloustuotteiden ja elintarvikkeiden laatujärjestelmistä 21.11.2012 annettu Euroopan parlamentin ja neuvoston asetus (EU) No 1151/2012 (EUVL 2012, L 343, s. 1)

(2) Asetuksen (EY) N:o 1107/96 liitteen muuttamisesta nimityksen ”Feta” osalta 14.10.2002 annettu komission asetus (EY) N:o 1829/2002 (EUVL 2002, L 277, s. 10)